b'\n_START_ARTICLE_\nHelmand (flod)\n_START_PARAGRAPH_\nHelmand-floden (betegnes ogs\xc3\xa5 Helmend, Helmund, Hirmand eller Tarnak \xe2\x80\x93 p\xc3\xa5 persisk: Darya-ye Helmand og latin: Erymandrus) er den l\xc3\xa6ngste flod i Afghanistan, hvor den udg\xc3\xb8r den v\xc3\xa6sentligste afstr\xc3\xb8mning eller afvanding fra det store Sistan Basin (der str\xc3\xa6kker sig over gr\xc3\xa6nserne til Afghanistan, Iran og Pakistan. Helmand River har en samlet l\xc3\xa6ngde p\xc3\xa5 omkring 1.150 km fra sit udspring i Hindu Kush bjergk\xc3\xa6den omkring 80 km vest for Kabul, hvorefter floden krydser gennem \xc3\xb8rken og semi-\xc3\xb8rkenomr\xc3\xa5der til sumpene og deltaet ved Seistan og Hamun-i-Helmand s\xc3\xb8erne n\xc3\xa6r Zabol ved den afghansk-iranske gr\xc3\xa6nse._NEWLINE_Flodens vand er ferskvand i st\xc3\xb8rstedelen af dens flodl\xc3\xb8b, i mods\xc3\xa6tning til mange andre floder, der lige som Helmand River ikke har afl\xc3\xb8b til havet. Flodens vand anvendes i udstrakt omfang til kunstvanding, om end saltaflejringer har minimeret anvendeligheden. Vandet er af afg\xc3\xb8rende betydning for b\xc3\xb8nderne i Helmand-dalen i Afghanistans Helmand Provins, hvor gamle traditionsrige kunstvandingssystemer (Kareze-systemer) blander sig med nye og langt mere effektive systemer. Derudover er Helmand River en af de mest betydningsfulde kilder til Lake Hamun samt af afg\xc3\xb8rende betydning ogs\xc3\xa5 for b\xc3\xb8nderne i Irans syd\xc3\xb8stlige Sistan og Baluchistan provinser._NEWLINE_Et stort antalt hydroelektriske opd\xc3\xa6mninger har skabt kunstige s\xc3\xb8er og vandreservoirer i forbindelse med en lang r\xc3\xa6kke af Afghanistans floder, deriblandt det store Kajakai reservoir p\xc3\xa5 Helmand River. En af de store bifloder til Helmand River er Arghandab River, som ogs\xc3\xa5 er opd\xc3\xa6mmet n\xc3\xa6r byen Kandahar i Afghanistan.'